寄幼安
作者：周孚
朝代：宋

paragraphs: 送君城西原，春水今鑿冰。
兩州灌瓜地，一往竟未能。
衡門閉青苔，欲語誰復應。
招邀西飛鴻，因得問寢興。
向時金華翁，與君嘗伏膺。
清談尚尊俎，高標忽丘陵。
梁木果爾摧，天理安可憑。
吾儕鬼揶揄，可但世所憎。
霜風拉枯桑，囑君護茵憑。
我病比復加，日飯那得升。
殘年卧閭巷，盛事望友朋。
得見君奮飛，吾甘老薪蒸。